Bekendstelling: Gewilde Ford-buksie vernuweFoto: Verskaf Ford se EcoSport is nou al ŉ klompie jare bitter gewild. Aanvanklik het ek nie die sjarme raakgesien nie – maar die goed is regtig volop. Ons het so pas ŉ paar honderd kilometer in hul opgeknapte buksie in die Natalse Middelland afgelê … en ek moet bieg, ek is regtig beïndruk. Hoekom? Ons het ŉ hele klomp kilometers op grondpaaie ervaar. Natal is die een bult ná die ander, deur ŉ dal en weer oor ŉ bult. Die draaie volg kort op mekaar en daar is nie veiligheidsrelings nie. Die EcoSport het wel nie ŉ voet verkeerd gesit nie. Twee keer het ons afgedraai en ek het die bult so aangekyk en gesê: “Nie in ŉ voorwielaangedrewe kar nie”… net om oor ŉ minuut of wat my woorde te moet sluk. Foto: Verskaf Die Ford EcoSport is regtig taaier as ŉ doodgewone luikrug, en dit maak die kar die moeite werd wat my betref. As dit net ŉ regop luikrug was, sou ek sê hou verby … maar die EcoSport het ŉ reusekattebak omdat die spaarwiel op die kattebakdeur gemonteer is, en dit lyk oulik. Enjins? Daar is slegs twee enjins en twee ratkaste beskikbaar. Ford se wêreldberoemde 1.0-driesilinder-EcoBoost is in die Trend en Titanium te vinde. Die Ambiente-intreemodel kry die 1.5-viersilinder-turbodieselenjin. Die EcoBoost bied 92 kW en 170 Nm. Hand- én outomatiese ratkaste is 6-spoed. Die 1.5-diesel bied 74 kW en ŉ indrukwekkende 205 Nm en gebruik ŉ 5-spoed-handrat. Foto: Verskaf Ford het teruggekeer na ŉ gewone outomatiese ratkas met ŉ wringkragomsitter. Die resultate is puik en die EcoSport ry lekker gerieflik sonder om te swaar te wees op brandstof. Vanaf die Middelland tot by Koning Shaka Internasionale Lughawe het ons 5.8 ℓ/100 km gehandhaaf, nie te versmaai nie. Spesifikasies? Daar was nie ŉ Ambiente by die bekendstelling nie, maar wel ŉ Trend en Titanium. Die Trend is goed toegerus en sal vir die meeste mense amper luuks voel. Die Titanium is wel baie sterk aan die toerustingkant met funksies soos leersitplekke, spoedbeheer, outomatiese ligte en ruitveërs en sal beslis luuks voel. Die klankstelsel is toegerus met Android Auto of Apple CarPlay, dienste waarmee alle karre toegerus moet word. Só voel ek. Foto: Verskaf Ritgehalte? Die EcoSport in Trend-spesifikasie met sy 16″-wiele het regtig beïndruk. Daar is min windgeraas in die kajuit, en die vering is lekker soepel, sonder enige bakrol. Die padhouvermoë is regtig baie goed en die Fiesta-DNS is tóg daar. Die Ford EcoSport voel regtig nie soos ŉ klein ryding uit Indië nie. Dit is gemaklik en voel volwasse, sonder om vervelig te wees. Die reeks is wydverspreid en die prysgaping groot genoeg sodat ŉ mens een kan vind wat jou sak pas. Die EcoSport is regtig ŉ veelsydige ryding vir klein gesinne wat af en toe die teerpad wil verlaat. Die reeks lyk só: Die reeks word gedek deur Ford se 4 jaar/120 000 km-waarborg en 4 jaar/60 000 km-diensplan. Sodra ons meer tyd saam met die EcoSport deurbring, sal ons sien hoe hy hom in die stadsverkeer gedra en hom teen sy mededingers vergelyk.